Fælles holdning (EF) nr. 3/2003

fastlagt af Rådet den 9. december 2002

med henblik på vedtagelse af Europa-Parlamentets og Rådets forordning (EF) nr. .../2003 af ... om indførelse af en fælles nomenklatur for regionale enheder (NUTS)

(2003/C 32 E/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) Statistikbrugerne giver udtryk for et stigende behov for harmonisering med henblik på at råde over sammenlignelige data i hele Den Europæiske Union. Det indre marked kan kun fungere, hvis der foreligger statistiske standarder, som finder anvendelse på indsamling, overførsel og offentliggørelse af nationale og fælles statistikker, således at alle aktører i det indre marked har adgang til sammenlignelige statistiske data. I den sammenhæng er nomenklaturer vigtige værktøjer til indsamling, udarbejdelse og formidling af sammenlignelige statistiske data.

(2) Regionalstatistikken er en grundpille i det europæiske statistiske system. Den anvendes til en lang række formål. I mange år har den europæiske regionalstatistik været indsamlet, udarbejdet og formidlet på grundlag af en fælles regional klassifikation, "nomenklaturen for statistiske regionale enheder" (i det følgende benævnt NUTS). Det vil nu være hensigtsmæssigt at give denne regionale klassifikation et retligt grundlag og indføre klare regler for senere ændringer af den. NUTS-nomenklaturen bør ikke udelukke andre underinddelinger eller klassifikationer.

(3) NUTS-nomenklaturen skal derfor, når det er relevant, anvendes i forbindelse med alle statistiske data, der er opdelt på regionale enheder, og som medlemsstaterne indsender til Kommissionen.

(4) Kommissionen skal, når det er relevant, anvende NUTS-nomenklaturen i forbindelse med analyse og formidling af alle statistiske data, som er opdelt på regionale enheder.

(5) Der er behov for forskellige niveauer for regionalstatistik, afhængigt af formålet med statistikken på nationalt og europæisk plan. Det er hensigtsmæssigt at råde over mindst tre hierarkiske niveauer i den europæiske regionale NUTS-nomenklatur. Medlemsstaterne kan have yderligere detaljeringsniveauer for NUTS, hvis de finder det nødvendigt.

(6) Det er nødvendigt med oplysninger om den aktuelle regionale sammensætning af regioner på NUTS 3-niveau for at kunne forvalte NUTS-nomenklaturen efter hensigten, og sådanne oplysninger skal derfor fremsendes til Kommissionen med regelmæssige mellemrum.

(7) Det er nødvendigt med objektive kriterier for afgrænsning af regioner for at sikre upartiskhed ved udarbejdelse og anvendelse af regionalstatistik.

(8) Brugerne af regionalstatistikken har behov for nomenklaturer, som er stabile over en længere periode. NUTS-nomenklaturen bør derfor ikke ændres for ofte. Denne forordning, vil sikre mere stabile regler over længere tid.

(9) For at regionalstatistiske data kan blive sammenlignelige, skal regionernes størrelse målt i befolkningstal være sammenlignelig. For at opnå dette bør ændringer i NUTS-nomenklaturen gøre regionerne mere ensartede med hensyn til befolkningsstørrelse.

(10) De faktiske politiske, administrative og institutionelle forhold bør ligeledes respekteres. Ikke-administrative enheder bør afspejle de økonomiske, sociale, historiske, kulturelle, geografiske eller miljømæssige forhold.

(11) Der bør henvises til definitionen af den "befolkning", klassificeringen er baseret på.

(12) NUTS-nomenklaturen begrænser sig til medlemsstaternes økonomiske område og dækker ikke fuldt ud det område, hvor traktaten om oprettelse af Det Europæiske Fællesskab finder anvendelse. Nomenklaturens anvendelse i Fællesskabet skal derfor vurderes i hvert enkelt tilfælde. Hvert lands økonomiske område, således som det er defineret i Kommissionens beslutning 91/450/EØF(5), omfatter også områder uden for regionerne, der udgøres af de dele af det økonomiske område, som ikke kan knyttes til en bestemt region (luftrum, territorialfarvandene og kontinentalsoklen, territoriale enklaver, navnlig ambassader, konsulater og militærbaser, og forekomster af olie, naturgas osv. i internationalt farvand uden for landets kontinentalsokkel, som udnyttes af residente enheder). NUTS-nomenklaturen skal også give mulighed for at føre statistik over disse områder uden for regionerne.

(13) Ændringer i NUTS-nomenklaturen vil kræve et nært samarbejde med medlemsstaterne.

(14) Målene for den påtænkte handling, nemlig en harmonisering af regionalstatistikker, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går forordningen ikke ud over, hvad der er nødvendigt for at nå dette mål.

(15) Den i denne forordning fastlagte NUTS-nomenklatur skal erstatte "nomenklaturen for statistiske regionale enheder (NUTS)", der er oprettet af De Europæiske Fællesskabers Statistiske Kontor i samarbejde med de nationale statistiske kontorer. Som følge heraf skal alle henvisninger til "nomenklaturen for statistiske regionale enheder (NUTS)" i Fællesskabets retsakter fremover forstås som henvisninger til den i denne forordning fastlagte NUTS-nomenklatur.

(16) Rådets forordning (EF) nr. 322/97 af 17. februar 1997 om EF-statistikker(6) udgør referencerammen for bestemmelserne i denne forordning.

(17) De foranstaltninger, der er nødvendige for at gennemføre denne forordning, vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(18) Udvalget for Det Statistiske Program, der er nedsat ved Rådets afgørelse 89/382/EØF, Euratom(8), er blevet hørt i overensstemmelse med denne afgørelses artikel 3 -

UDSTEDT FØLGENDE FORORDNING:

Artikel 1

Formål

1. Formålet med denne forordning er at indføre en fælles nomenklatur for statistiske regionale enheder, i det følgende benævnt "NUTS", med henblik på at muliggøre indsamling, udarbejdelse og formidling af harmoniseret regionalstatistik i Fællesskabet.

2. Den i bilag I fastlagte NUTS-nomenklatur erstatter "nomenklaturen for statistiske regionale enheder (NUTS)", der er oprettet af De Europæiske Fællesskabers Statistiske Kontor i samarbejde med medlemsstaternes statistiske kontorer.

Artikel 2

Opbygning

1. NUTS-nomenklaturen opdeler medlemsstaternes økonomiske område, som omhandlet i beslutning 91/450/EØF, i regionale enheder. Den tildeler hver regional enhed en specifik kode og et navn.

2. NUTS-nomenklaturen er hierarkisk opbygget. Hver medlemsstat er opdelt i regionale enheder på NUTS 1-niveau, der alle er opdelt i regionale enheder på NUTS 2-niveau, som igen er opdelt i regionale enheder på NUTS 3-niveau.

3. En given regional enhed kan dog klassificeres på flere NUTS-niveauer.

4. På samme NUTS-niveau må to forskellige regionale enheder i samme medlemsstat ikke have samme navn. Hvis to regionale enheder i forskellige medlemsstater har samme navn, føjes landekoden til navnet på den regionale enhed.

5. Hver medlemsstat kan beslutte at foretage en yderligere hierarkisk opdeling, der udgør underopdelinger til NUTS 3-niveau. Inden to år efter denne forordnings ikrafttræden forelægger Kommissionen efter høring af medlemsstaterne Europa-Parlamentet og Rådet en meddelelse om, hvorvidt det er hensigtsmæssigt at indføre regler på europæisk plan for mere detaljerede niveauer i NUTS-nomenklaturen.

Artikel 3

Klassificeringskriterier

1. De eksisterende administrative enheder i medlemsstaterne udgør det første kriterium for afgrænsningen af regionale enheder.

I den forbindelse forstås ved "administrativ enhed" et geografisk område med en administrativ myndighed, der har beføjelse til at træffe administrative eller politiske beslutninger for dette område inden for medlemsstatens retlige og institutionelle rammer.

2. Med henblik på at opnå et passende NUTS-niveau til klassifikation af en given kategori af administrative enheder i en medlemsstat skal den gennemsnitlige størrelse af den pågældende administrative enhed ligge inden for følgende befolkningstærskler:

>TABELPOSITION>

Hvis en hel medlemsstats befolkning ligger under minimumstærsklen for et givet NUTS-niveau, er hele medlemsstaten én NUTS-regional enhed for dette niveau.

3. I denne forordning forstås ved befolkningen i en regional enhed de personer, der har sædvanligt opholdssted i området.

4. De eksisterende administrative enheder, der anvendes i NUTS-nomenklaturen, er fastlagt i bilag II. Ændringer til bilag II vedtages i overensstemmelse med forskriftsproceduren i artikel 7, stk. 2.

5. Hvis der i en medlemsstat for et givent NUTS-niveau ikke findes administrative enheder af en passende størrelse, der svarer til kriterierne i stk. 2, dannes dette NUTS-niveau ved at aggregere et passende antal eksisterende mindre administrative enheder, der grænser op til hinanden. Ved denne aggregering tages relevante kriterier, såsom geografiske, samfundsøkonomiske, historiske, kulturelle eller miljømæssige forhold i betragtning.

Således aggregerede enheder benævnes i det følgende "ikke-administrative enheder". Størrelsen af en medlemsstats ikke-administrative enheder på et givent NUTS-niveau skal ligge inden for de i stk. 2 omhandlede befolkningstærskler.

I overensstemmelse med forskriftsproceduren i artikel 7, stk. 2, kan en ikke-administrativ enhed dog under særlige geografiske, samfundsøkonomiske, historiske, kulturelle eller miljømæssige omstændigheder afvige fra disse tærskler, navnlig for så vidt angår øer og regioner i den yderste periferi.

Artikel 4

NUTS-enheder

1. Senest seks måneder efter denne forordnings ikrafttræden offentliggør Kommissionen de mindre administrative enheder, der udgør hver enkelt regional enhed på NUTS 3-niveau, og som er fastlagt i bilag III, sådan som de er meddelt den af medlemsstaterne.

Ændringer til bilag III vedtages i overensstemmelse med forskriftsproceduren i artikel 7, stk. 2.

2. Hvert år inden for det første halvår meddeler medlemsstaterne Kommissionen alle de ændringer i enhederne for det foregående år, der kan få betydning for NUTS 3-grænserne, i det elektroniske format, Kommissionen udbeder sig.

Artikel 5

Ændringer i NUTS

1. Medlemsstaterne underretter Kommissionen om:

a) alle ændringer af administrative enheder, der kan få betydning for NUTS-nomenklaturen, som fastsat i bilag I, eller for indholdet af bilag II og III

b) alle andre ændringer på nationalt plan, der kan få betydning for NUTS-nomenklaturen i overensstemmelse med klassificeringskriterierne i artikel 3.

2. Ændringer i NUTS 3-grænserne, som skyldes ændringer i de mindre administrative enheder i henhold til bilag III:

a) betragtes ikke som ændringer i NUTS, hvis de indebærer en befolkningsoverførsel, der er lig med eller mindre end én procent af den berørte NUTS 3-regionale enhed

b) skal betragtes som ændringer i NUTS i overensstemmelse med stk. 3 i denne artikel, hvis de indebærer en befolkningsoverførsel på over 1 % af den pågældende NUTS 3-regionale enhed.

3. Ændringer i NUTS-nomenklaturen vedrørende ikke-administrative enheder i en medlemsstat, jf. artikel 3, stk. 5, kan foretages, hvis ændringen på det pågældende NUTS-niveau mindsker standardafvigelsen i størrelsen målt i befolkning af alle regionale enheder i EU.

4. Ændringer i NUTS-nomenklaturen vedtages i overensstemmelse med forskriftsproceduren i artikel 7, stk. 2, på grundlag af kriterierne i artikel 3, i anden halvdel af kalenderåret, dog ikke hyppigere end hvert tredje år. Dog kan der i tilfælde af en betydelig omorganisering af en medlemsstats relevante administrative struktur vedtages ændringer i NUTS-nomenklaturen med mindre end tre års mellemrum.

Kommissionens gennemførelsesforanstaltninger, der er omhandlet i det første afsnit, træder, for så vidt angår meddelelse af data til Kommissionen, i kraft den 1. januar i det andet år efter deres vedtagelse.

5. Når der foretages en ændring i NUTS-nomenklaturen, meddeler den berørte medlemsstat Kommissionen tidsrækkerne for den nye regionale opdeling til afløsning for allerede meddelte data. Fortegnelsen over tidsrækkerne og deres længde udarbejdes i overensstemmelse med forskriftsproceduren i artikel 7, stk. 2, under hensyntagen til, hvorvidt det er muligt at levere dem. Disse tidsrækker fremlægges inden to år efter ændringen i NUTS-nomenklaturen.

Artikel 6

Forvaltning

Kommissionen træffer de nødvendige foranstaltninger med henblik på at sikre en konsekvent forvaltning af NUTS-nomenklaturen. Der kan bl.a. være tale om:

a) udarbejdelse og ajourføring af forklarende bemærkninger til NUTS

b) undersøgelse af problemer i forbindelse med gennemførelsen af NUTS i medlemsstaternes klassificeringer af regionale enheder.

Artikel 7

Procedure

1. Kommissionen bistås af Udvalget for Det Statistiske Program, der er nedsat ved artikel 1 i Rådets afgørelse 89/382/EØF, Euratom (i det følgende benævnt "udvalget").

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 8

Beretning

Tre år efter denne forordnings ikrafttræden aflægger Kommissionen beretning til Europa-Parlamentet og Rådet om forordningens gennemførelse.

Artikel 9

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 180 E af 26.6.2001, s. 108.

(2) EFT C 260 af 17.9.2001, s. 57.

(3) EFT C 107 af 3.5.2002, s. 54.

(4) Europa-Parlamentets udtalelse af 24.10.2001 (EFT C 112 E af 9.5.2002, s. 175) og Rådets afgørelse af 8. december 2002.

(5) EFT L 240 af 29.8.1991, s. 36.

(6) EFT L 52 af 22.2.1997, s. 1.

(7) EFT L 184 af 17.7.1999, s. 23.

(8) EFT L 181 af 28.6.1989, s. 47.

BILAG I

NUTS-NOMENKLATUREN (kode - navn)

>TABELPOSITION>

BILAG II

EKSISTERENDE ADMINISTRATIVE ENHEDER

På NUTS 1-niveau: for Belgien "gewesten/régions" og for Tyskland "Länder", for Portugal "continente", "Região dos Açores" og "Região da Madeira", og for Det Forenede Kongerige "Scotland", "Wales", "Northern Ireland" og "Government Office Regions of England".

På NUTS 2-niveau: for Belgien "provincies/provinces", for Tyskland "Regierungsbezirke", for Grækenland "periferies", for Spanien "comunidades y ciudades autonomes", for Frankrig "régions", for Irland "regions", for Italien "regioni", for Nederlandene "provincies" og for Østrig "Länder".

På NUTS 3-niveau: for Belgien "arrondissementen/arrondissements", for Danmark "amtskommuner", for Tyskland "Kreise/kreisfreie Städte", for Grækenland "nomoi", for Spanien "provincias", for Frankrig "départements", for Irland "regional authority regions", for Italien "provincie", for Sverige "län" og for Finland "maakunnat/landskapen".

BILAG III

MINDRE ADMINISTRATIVE ENHEDER

For Belgien "gemeenten/communes", for Danmark "kommuner", for Tyskland "Gemeinden", for Grækenland "demoi/koinotites", for Spanien "municipios", for Frankrig "communes", for Irland "counties or county boroughs", for Italien "comuni", for Luxembourg "communes", for Nederlandene "gemeenten", for Østrig "Gemeinden", for Portugal "freguesias", for Finland "kunnat/kommuner", for Sverige "kommuner" og for Det Forenede Kongerige "wards".

RÅDETS BEGRUNDELSE

I. INDLEDNING

Den 14. februar 2001 vedtog Kommissionen sit forslag(1) til Europa-Parlamentets og Rådets forordning om indførelse af en fælles nomenklatur for statistiske regionale enheder (NUTS).

Forordningsforslaget er baseret på artikel 285 i EF-traktaten og behandles efter artikel 251-proceduren (fælles beslutningstagning med Europa-Parlamentet).

Europa-Parlamentet afsluttede førstebehandlingen og afgav udtalelse(2) den 24. oktober 2001.

Det Økonomiske og Sociale Udvalg afgav udtalelse(3) den 11. juli 2001.

Regionsudvalget afgav udtalelse(4) den 15. november 2001.

Rådet vedtog den 9. december 2002 sin fælles holdning, som den foreligger i dok. 14052/02 ECO 336 UD 111 CODEC 1406.

II. FORMÅL

Forslaget tager sigte på at skabe en retlig ramme for den geografiske opdeling af det europæiske territorium, som de statistiske oplysninger indsamles efter, og som skal erstatte den nuværende metode at løse dette spørgsmål på gennem forhandlinger mellem medlemsstaterne og Eurostat, De Europæiske Fællesskabers Statistiske Kontor.

III. ANALYSE AF DEN FÆLLES HOLDNING I DOK. 14052/02 ECO 336 UD 111 CODEC 1406

1. Generelt

Rådet har i den fælles holdning:

- inkorporeret alle Europa-Parlamentets ændringer

- ændret affattelsen for at tydeliggøre meningen med retsakten

- tilføjet en betragtning om forordningens territoriale anvendelsesområde (betragtning 12)

- ændret artikel 7 om udvalgsproceduren i overensstemmelse med den standardiserede lovtekst, der anvendes i denne type sager

- tilstræbt at udstikke retningslinjer (artikel 5, stk. 2) og tidsplaner for, hvordan en administrativ omorganisering i en medlemsstats regionale enhed eller befolkningsoverførsler mellem regionale enheder skal foregå.

2. Europa-Parlamentets ændringer

Rådet accepterede alle Europa-Parlamentets substansændringer, selv om ordlyden ikke altid er blevet fulgt.

2.1. Følgende ændringer vedtaget af Europa-Parlamentet er blevet accepteret og indarbejdet i Rådets tekst (dok. 14052/02 ECO 336 UD 111 CODEC 1406):

Ændring 1 - betragtning 5

Denne ændring åbner mulighed for at udbygge den nuværende NUTS-klassificering ved at indføre et fjerde NUTS-niveau. Den nuværende affattelse af betragtningen angiver desuden udtrykkelig, at det står medlemsstaterne frit at tilføje endnu mere detaljerede NUTS-niveauer.

Ændring 2 - betragtning 9 (nu betragtning 10)

Denne ændring er en udbygning af betragtning 9.

Ændring 3 - betragtning 9a (nu betragtning 11)

Denne ændring indebærer, at det skal præciseres, hvilken befolkning der er tale om.

Ændring 4 - artikel 2

Artikel 2 er ændret i overensstemmelse med denne ændring, der udelader begrebet region og tydeliggør teksten.

Ændring 5 - artikel 3, nyt stk. 2a (nu artikel 3, stk. 3)

Denne ændring tilføjer en definition af befolkningen i en territorial enhed.

Ændring 6 - artikel 3, stk. 4, tredje afsnit (nu i artikel 3, stk. 5, tredje afsnit)

Denne ændring om de særlige kendetegn ved øer og regioner i den yderste periferi er nu tilføjet til en lettere omformuleret tekst.

Ændring 9 - Ny artikel 7a (nu ny artikel 8)

I henhold til denne ændring skal Kommissionen aflægge rapport til Europa-Parlamentet og Rådet om forordningens gennemførelse tre år efter dens ikrafttræden.

Ændring 10 - Bilag I, NUTS-koder for Ceuta og Melilla

Denne ændring ændrer NUTS-koderne for de selvstyrende områder Ceuta og Melilla som følge af deres særlige status, i lighed med andre spanske selvstyrende områder.

Ændring 11 - Bilag II, betegnelser for administrative enheder i Finland

Denne ændring tilføjer den korrekte betegnelse ("maakunnat") for administrative enheder i Finland.

2.2. Følgende ændringer vedtaget af Europa-Parlamentet er medtaget, men med en ændret ordlyd:

Ændring 7 - artikel 4, stk. 1a (nu artikel 2, stk. 5)

Denne ændring pålægger Kommissionen at undersøge, om det er hensigtsmæssigt at indføre et nyt NUTS 4-niveau, to år efter forordningens ikrafttræden.

Rådets tekst respekterer ændringens ånd og udbygger den yderligere ved at give mulighed for endog at indføre hierarkiske NUTS-niveauer under niveau 4.

Ændring 8 - artikel 5, stk. 5

Denne ændring tilføjer en metode til at bestemme de historiske tidsrækkers længde efter en ændring af NUTS-klassifikationen. Rådets tekst respekterer ændringens ånd, men der var et ønske om at fjerne udtrykket "historiske" fra "historiske tidsrækker" for ikke at begrænse de tidsrækker, der skal gælde for en meget snæver klasse af statistiske oplysninger.

3. Nye elementer i den fælles holdning set i forhold til Kommissionens forslag

Betragtning 2 - andre klassifikationer end NUTS

Denne nye betragtning præciserer, at medlemsstaterne kan anvende andre klassifikationer end NUTS.

Betragtning 16 - den statistiske ramme

Denne nye betragtning definerer en statistisk ramme ved at henvise til forordning (EF) nr. 322/97 om EF-statistikker.

Artikel 2, stk. 5 - yderligere underopdelinger af NUTS-niveau 3

Dette nye stykke giver medlemsstaterne mulighed for at foretage en yderligere hierarkisk underopdeling.

Artikel 3, stk. 2 - klassificeringsregler for en hel medlemsstat

Dette stykke har medtaget det tidligere artikel 6, stk. 3, og reglen for at klassificere en hel medlemsstat er nu defineret i forhold til minimumstærsklen og ikke længere i forhold til maksimumstærsklen.

Artikel 5 - Ændringer i NUTS-klassifikationen

Den gennemgribende omformulering af denne artikel giver en klarere definition af, hvilke omstændigheder der kan føre til en ændring af NUTS-klassifikationen, og hvilken procedure den skal ændres efter.

Bilag I - Ændrede NUTS-koder for Portugal, Tyskland og Finland

Koderne for visse regionale enheder i Portugal og Tyskland er enten blevet ændret eller indført for at skabe overensstemmelse med de nuværende interne administrative underopdelinger i de respektive lande. Den reviderede NUTS 2-klassificering af Finland blev bekræftet af Kommissionen på gruppemødet den 16. april 2002.

IV. KONKLUSION

Den fælles holdning giver en både samlet og juridisk holdbar ramme for udarbejdelsen af EF-statistikker og procedurer for ændring af NUTS-klassifikationen, når visse omstændigheder måtte kræve det, hvilket igen mindsker behovet for yderligere lovgivning på dette område.

(1) EFT C 180 E af 26.6.2001, s. 108.

(2) EFT C 112 E af 9.5.2002, s. 175.

(3) EFT C 260 af 17.9.2001, s. 57.

(4) EFT C 107 af 3.5.2002, s. 54.